section_heading: Gorgija
paragraph_text: Gorgija je sofist koji je došao u Atenu oko 427. g. pr. Kr. i jedan od najvrsnijih retoričara svojeg doba čiji su prihodi stečeni podučavanjem njegovih učenika da postanu vrhunski majstori uvjeravanja te se tako dočepaju političke moći. Razlog njegova uspjeha je u tome što je svoje uporište pronašao u ideji da je vrstan govornik u prednosti pred neukim masama jer ih svojim umijećem uvjeravanja uspijeva držati u pokornosti. Stoga svrha retoričkog umijeća za njega predstavlja sredstvo kojim će pobijediti na govorničkom polju i pridobiti mase. Za njega je retorika umijeće uvjeravanja i najveće dobro zato što ono „onima koji ga imaju daje slobodu i ujedno vlast nad ostalima, svakom u svom gradu“ (452d). Iz tog se vidi da je Gorgija svjestan činjenice koliku moć retorika može imati. Naime, on je svjestan da će ljudi potiskivati vrlinu koju možda posjeduju jer ih uvjerljiv, iako površan sofistički govor lako može obmanuti. Tako svojim stavom ističe da vrsan retoričar lako može vladati masama koje ne posjeduju istinsko znanje. Gorgija smatra retoriku najvažnijom od svih vještina, što i dokazuje njegova tvrdnja da retorika „obuhvaća u sebi sve ostale niže vještine i da nad njima vlada“ (456b).